एकटा लड़का अपन होइ बाली पत्नीकें देखबाक लेल गेल । उकरा सुन्दर लड़की चाही छल आ ओ लड़की बहुत बेसी खूबसूरत छली । लड़का अपन पत्नीक रूपमे एकटा सुशील, कर्मठ आ सर्व गुण समपन्न लड़की चाहैत छल । ओ चाहै छल जे लड़की ओकर माँ-बाबूकें जानसँ बढ़ि कऽ प्रेम आ सेवा करै, परञ्च बढ़ैत फैसनक दौरमे एहन लड़कियोंसँ ओ डरै छल जे एसगर रहनाइ पसन्द करैत अछि, तें ओ किछु प्रश्न पुछबाक विचार केलक । लड़का पुछलक- "असलमे विआहक बाद हम माँ-बाबूकें छोड़ि कऽ एसगर रहऽ चाहैत छी । एहि बारेमे अहाँक की सोच अछि ? ऐमे अहाँ हमर पत्नीक रूपमे संग देब ने ? "
लड़की गर्वसँ बाजल -"अहाँक जे सोच अछि ओहिसँ ठीक उल्टा हम सोचै छी। हम अपन माए-बापक संग रहनाइ पसीन करब । "
लड़काकें लागलै जे लड़की जानि -बूझि कऽ एहन बात बाजल किएक तँ आइ-काल्हिक लड़की केवल अपन पतिक संग रहनाइ पसीन करैत अछ । यैह सोचि ओ एकट नव नाटक केलक । ओ ठाढ़ भऽ गेल आ बाजल- तऽ हम अहाँसँ वियाह नै कऽ सकब ।
 लड़कियो ठाढ़ भऽ गेल आ कड़कि कऽ बाजल - अहाँ की, अहाँसँ हम वियाह नै करऽ चाहै छी । जे अपन माँ-बापकें नै भऽ सकलै, ओ हमर की हेतै ।
 ई कहि कऽ लड़की जाए लगल । आब तँ लड़काक पएरक नीच्चासँ धरती घुसकि गेलै । दिमाक ठीक भऽ गेलै । ओ लड़कीकें मनेबाक प्रयासमे लागि गेल । लड़का नै चाहैत छल जे लड़कीकें एहि नाटक आ झूठक कारण पता चलै । लाख मनेलाक बादो लड़की नै मानल । अन्तमे ओकरा एहि झूठक रहस्य बतबऽ पड़लै । दुनू खुश भऽ गेल आ एक संग बाजल- असलमे हमर ई माने नै छल।
 ई सुनि दुनू एक दूसरकें देख कऽ मुस्कुराए लागल । लड़का बूझि गेल जे लड़कियो झूठ बाजै छल आ उहो अलग रहऽ चाहै छल । लड़का वियाहसँ मना करऽ चाहैत छल मुदा सुन्दर पत्नी रूपी लड़कीकें संग देख मातृ-पितृ सेवा बिसरि अलग रहैक लेल तैयार भऽ गेल । 